
Mitä ovat yleisopinnot?


Nyt eläkepäivillä voin lämmöllä muistella entistä työtäni yleisopintojen vastaavana opettajana Snellman-korkeakoulussa Helsingin Jollaksessa. Vaikka koulutukseni ei vastannut opettajalle annettua vaativaa tehtävää, olen kiitollinen siitä, että olen voinut olla mukana auttamassa niitä nuoria ihmisiä elämänsä taipaleelle, jotka Snellmanin sanoin ”hakivat sivistystään” korkeakoulussamme.


Vuonna 1991 Snellman-korkeakoulu sai Vapaan sivistystyön oppilaitoksen aseman ja sen tehtäväksi määriteltiin steinerpedagoginen opettajakoulutus maassamme. Snellman-korkeakoulusta valmistui siten luokanopettajia ja taideopettajia Suomen steinerkouluihin sekä päiväkodin opettajia steinerpäiväkoteihin. Matkan varrella on korkeakoulussamme voinut opiskella opettajakoulutusten ohella useilla eri opintosuunnilla; kuvataiteita, puhe- ja daamateiteita, eurytmiaa, biodynaamista viljelyä ja luonnonhoitoa, sekä osallistua lukuisilla lyhytkursseilla esmerkiksi johtamistaidon koulutukseen, ravitsemuskursseihin, kuorolauluopintoihin tai vaikkapa puistopuiden hoitoon.


Nyt haluaisin kuitenkin nostaa esille Snellman-korkeakoulun opinnoista yhden, joka poikkeaa kaikesta muusta maassamme harjoitettavasta korkeamman asteen opinnoista yliopistoissa sekä ammatillisissa oppilaitoksissa. Nämä ovat kaikille Snellman-korkeakoulussa kokopäiväopintoja opiskeleville tarkoitetut vuoden kestävät perusopinnot, eli yleisopinnot - studium generalia tai studium fundamentale.1 Nämä ovat opintoja, jotka asettavat Snellman-korkeakoulun sille perenniaalisen universitas ajattelun jatkumolle, joka on kulkenut kautta historian antiikin ajoista, läpi teologisen keskiajan aina uuden ajan kynnykselle asti, jonka tieteellisen kehityksen pyörteissä se vasta jäi unohduksiin toisenlaisen akateemisen eetoksen myötä.


Nykyajan yliopistoilla on kylläkin tapana järjestää yleisölle eräänlaisia studium generalia tilaisuuksia, joissa kansantajuisesti esitellään akateemisen tutkimuksen viimeisiä saavutuksia ajankohtaisista teemoista, mutta näillä ei ole tekemistä perenniaalisten yleisopintojen kanssa. Nykyisten studium generalia tilaisuuksien tarkoituksena on lähinnä esitellä sitä tieteellistä ajattelua, jota korkeammassa koulutuksessa ja tutkimuksessa harjoitetaan. Niiden tarkoituksena on tehdä akateemista työtä tunnetuksi kansantajuisessa muodossa yhteiskunnassamme. Tämä on tietenkin kunnioitettava pyrkimys sinänsä. Perenniaalisten yleisopintojen tarkoitus oli toinen. Tätä pyrin jatkossa selvittämään.


Snellman-korkeakoulu aloitti toimintansa juuri yleisopinnoilla vuonna 1980. Korkeakoulun perustajajäsen ja pitkäaikainen opettaja, filosofian professori Reijo Wilenius aloitti yleensä opintovuoden luentosarjalla jonka hän oli nimennyt Platonin akatemiasta Snellman-korkeakouluun, ja jossa hän esitti yleisopintojen käsitteen kehittymisen korkeamman koulutuksen historiassa. Toimiessani yleisopintojen vastaavana opettajana jatkoin tämän opintojakson pitämistä Wileniuksen jälkeen lähes kahdenkymmenen vuoden ajan omalla tutkimuksellani täydentäen, otsikolla Snellman-korkeakoulun aatehistoriallista taustaa.



Antiikin kasvatusihanne – paideia


Historiasta tiedämme, että nykyiset akateemiset tieteet ovat kehittyneet eriytymällä ja moninaistumalla antiikin Kreikassa syntyneestä filosofisen ajattelun perinteestä nykyaikaiseksi erityistieteiden järjestelmäksi.


Antiikin sokraattista, vapaasti ajattelevaa filosofi-ihannetta on pidetty tutkijan esikuvana tähän päivään saakka, ja antiikin Kreikan filosofiaa koko länsimaisen kulttuurin alkuna. Matkan varrella on kuitenkin hämärtynyt se mitä antiikin filosofit itse ajattelivat todellisuudesta ja ihmisen suhteesta siihen.


Antiikin Kreikassa ihmisen olemuksen ymmärtäminen ei tähdännyt pelkästään tietoon ihmisestä, vaan myös sen todellistamiseen mikä ihmisessä on inhimillistä. Tavoitteena oli, todellisuuden ymmärtämisen lisäksi, ihmisen luonteen kasvattaminen niiden ihanteiden mukaiseksi, jotka nähtiin ihmiselle hyväksi ja arvokkaaksi. Tämä oli antiikin kreikkalaisen kasvatuksen ja koulutuksen – paideian ydinajatus.


Antiikin paideia ja sen kasvatusihanne on pitkään nähty korkeamman koulutuksen ihanteena, ja itse Platonin akatemia länsimaisen yliopisto- ja korkeakoululaitoksen alkuna. Se mikä filosofian synnyn myötä tuli kreikkalaiseen kulttuuriin oli vapaa, itsenäisesti ajatteleva yksilöllisyys. Vaikka paideian ihanteista kuulee tänä päivänä yleensä vain akateemisissa juhlapuheissa, on tämä vapaan ja itsenäisen ajattelun kyky edelleen arvostettu piirre tiedemaailman tutkijassa.


Antiikissa puhuttiin autarkiasta (autos= itse, arkein= riittää, olla kylliksi, suvereeni, itsenäinen). Autarkinen ihminen on itselleen riittävä, ajattelussaan vapaa. Aristoteles toteaa, että viisas ihminen on mieleltään vapaa. Vapaus ei koske pelkästään tiedostavaa ihmistä, vaan myös arvojamme, eettisiä valintojamme. Aristoteles: ”Käyttäydy niin kuin olisit itse itsellesi lakina!”


Sekä Platonin että Aristoteleen filosofioiden katsotaan tänä päivänä kehittyneen ja perustuneen edeltäneiden runoilijafilosofien käsityksiin todellisuudesta. Aivan uusimmat tutkimukset näyttävät menevän vielä pidemmälle ja osoittavan suoria yhteyksiä Platonin ja Aristoteleen ajattelussa persialaisten zarathustralaisuuteen ja samoilta seuduilta periytyvään manikealaisuuteen, mutta myös kaldealaisiin ja egyptiläisiin vihkimystraditioihin. Heidän filosofiansa ovat ikäänkuin tulkintoja ja kommentteja vielä varhaisempien kulttuureiden todellisuuskäsityksistä, nyt vain ilmaistuna sen uuden ja vapaan, itsensä varassa seisovan ajattelun keinoin, joka heissä herää esiin antiikin Kreikassa.


Platonin ajattelussa eli vielä myyttisten kulttuurien lailla ”koti-ikävä” jumalalliseen, josta ihmisen tosi olemuksen ymmärrettiin olevan peräisin. Platon ikäänkuin katsoi taaksepäin ihmisen esisyntymälliseen, menneisyyteen. Ihmisen oli kuitenkin määrä oppia tuntemaan aineellinen maailma läpikotaisin, läpäistä se tiedostavalla hengellään – ajattelullaan. Aristoteleen näkemys oli, että ihmishengen ja ihmissielun oli liityttävä aistitodellisuuteen tiiviimmin. Näin Aristoteles astui eteenpäin ja syvemmälle sitä filosofisen ajattelun tietä, jonka Platon oli aloittanut, mutta tavallaan vastakkaiseen suuntaan - tulevaisuuteen. Aristoteles rakensi ajattelevaa, käsitteellistä suhdetta aistimaailmaan. Ihmisen tuli tehdä aistimaailma kodikseen, tutuksi, sillä vain tässä maailmassa ihminen saattoi kehittyä yksilöllisyydeksi – subjektiksi – minäihmiseksi. Tämä itsenäistymiskehitys on mahdollista ainoastaan siten, että ihminen alkaa kokea itsensä luonnon ulkopuolella seisovaksi tarkastelijaksi. Ihmisen on emansipoiduttava luonnosta, tultava siitä erilliseksi tarkastelijaksi ja ajattelijaksi. Varhaisempien muinaiskulttuurien ihminen eli vielä kokemuksellisesti ulkoisen luonnon sisällä, osana sitä, ja samalla luonnon tapahtumat olivat osa hänen sisäistä maailmaansa. Tämä on se Aristoteleen toteuttama irtiotto muinaisesta myyttisestä, luonnon tapahtumiseen osallistuvasta, 'partisipatorisesta' kokemis- ja ajattelutavasta.



Akatemian varhaiset juuret


1800-luku oli länsimaissa antiikin kreikkalaisuuden ihannointia. Ajateltiin, että filosofia Kreikassa oli jotain, mitä antiikin ajattelijat synnyttivät itsestään käsin vailla aikaisempia esikuvia. Osittain tämä pitikin paikkansa. Nykyään historijoitsijat kuitenkin katsovat, että antiikin kreikkalaisilla oli tiiviit suhteet Välimeren muihin kulttuurikansoihin, muun muassa Egyptiin ja sen vuosituhansia vanhaan mysteerilaitosperinteeseen. Pitkän kulttuurihistorian omaavat egyptiläiset pitivät kreikkalaisia ”oppipoikina”, joilla ei ollut traditioita.


Pythagoraan tiedetään olleen Saisin pappien opissa runsaan kymmenen vuoden ajan. Hän rakensi myös oman filosofikoulunsa egyptiläisen esikuvan mukaiseksi. Sen opetus oli osittain salaista kuten mysteereissä oli tapana. Pythagoraan koulun opetus jakautui kolmeen osaan.2 Ensimmäinen osa oli avoin ja siihen osallistujia kutsuttiin nimellä ”akousmatikoi”, kuulijat. Heidän oli tarkoitus kuunnella ja ottaa opiksi. Kuulijoiden opetus koostui pääasiassa vanhoille temppelikouluille tunnusomaisesta henkisen maailmankäsityksen kuvauksista. Toinen osa oli nimeltään ”mathematikoi”, oppijat. Heidän opetuksensa koostui neljästä aineesta: aritmetiikka, geometria, astronomia ja musiikki. Sisällöllisesti nämä poikkesivat oman aikamme vastaavista oppiaineista ja tarkoittivat lukujen ja kosmisten harmonioiden tutkimista, jonka nykyaika mielellään tulkitsisi lähinnä mystiikaksi. Ylin opetus oli nimeltään ”hieros logos”, salainen oppi logoksesta ja kuten nimi ilmaisee, opetus oli salaista ja sen sisällön paljastaminen ulkopuoliselle merkitsi kuolemantuomiota. Egyptiläisen alkukuvansa mukaisesti tämä salainen opetus on saattanut koskea vain pientä osaa Pythagoraan koulun oppilaita, jotka olivat pyhittäneet elämänsä mysteereiden palvelukseen.


Platon taas perusti Akatemiansa Akademos- (Hekademos-) jumalattarelle pyhitettyyn lehtoon lähellä nykyisen Ateenan kaupungin keskustaa, luultavimmin vuonna 387 eKr. Myös Platon rakensi filosofikoulunsa Pythagoraan koulun mukaisesti kolmivaiheiseksi. Platonin aikana akatemian opiskelijat olivat pääasiassa Ateenan ylimystön ja varakkaiden perheiden nuoria poikia. Joidenkin naisten tiedetään myös osallistuneen opetukseen.


Antiikin Kreikassa oli vallalla orjuus. Orjat hoitivat välttämättömät työt. Vapaat kansalaiset sen sijaan olivat ”vapaat” käyttämään aikansa ei-välttämättömiin asioihin, kuten opiskeluun. Koulu, kreikaksi Ʃxoλή, (sholi) käännetään myös termillä ”vapaa-aika”. Aristoteleen mukaan vapaa kansalainen on vapaa käyttämään vapaa-aikansa hyveellisesti. Koulunkäynti on tämän mukaan hyveellistä vapaa-ajan käyttöä, hyveiden harjoittamista.


Paideian mukainen kasvatus koski vain ylimystöä, sivistyneistön suppeaa piiriä. Tiedot ja taidot, jotka olivat yhteisiä sivistyneistölle kutsuttiin nimellä enkyklios paideia tai enkyklia paideumata. Tästä tulee englanninkielinen sana encyclopedia, tietosanakirja, kaiken kattava tieto.


Alin opetus akatemiassa oli kreikkalaisille tärkeää ruumiinliikuntaa ja kehon hyvinvoinnin ylläpitoa, aisthesis. Toinen vaihe, mathemata oli sama kuin Pythagoraalla: aritmetiikkaa, geometriaa, astronomiaa ja musiikkia. Kolmas ja ylin vaihe oli akatemiassa dialektiikka, joka vastasi sitä mitä nykyään ymmärrämme filosofialla. Ylin opetus ei ollut akatemiassa enää salaista ja mukaan tuli myöhemmin myös moraali- ja valtiofilosofia. Opiskelu tapahtui keskustellen ja käyskennellen lehdossa.


Platonin opettaja Sokrates koettiin Ateenassa vallankumouksellisena radikaalina, piikkinä hallitsijoiden lihassa, ”hankalana paarmana”, joka osoitti toisten ajattelun virheet ja ennakkoluulot heittäytymällä tietämättömäksi ja houkuttelemalla vastapuoli keskusteluun kanssaan. Asettamalla kysymyksiä taitavasti hän saattoi keskustelukumppaninsa umpikujaan ja huomaamaan oman ajattelunsa mahdottomuus ja virheellisyys. Antautua väittelyyn Sokrateen kanssa sanottiin olevan samaa kuin tarttua paljain käsin sähkörauskuun.


Sokrateen pyrkimys on kuitenkin mahdollista nähdä siten, että hän yritti auttaa ihmistä löytämään oma ajattelunsa, ja samalla myös oma korkeampi minuutensa – daimoninsa, sekä kehittymään järjellisyydessä joka pyrkii totuudellisuuteen. Tämän on omantunnon, sisäisen rehellisyyden heräämistä ihmisessä. Omatunto ei ole sokraattisessa mielessä tuomari, joka tuomitsee tai pakottaa ihmistä johonkin. Omatunto on kyky tai aisti, joka tiedostaa omien ajatustemme, tunteidemme tai tekojemme oikeellisuus, hyvyys tai pahuus jne. Sokrateen lausumaa: ”Jos ihminen tietää mikä on hyvää ja oikein, hän myös tekee, mikä on hyvää ja oikein” on usein kritisoitu naiviksi käsitykseksi ihmisen luonteesta. Lausuma on myös mahdollista ymmärtää elämänohjeeksi, ei miksikään ihmisen käyttäytymisen lainomaiseksi välttämättömyydeksi.



Platonin ihmiskäsitys ja hyveoppi


Platonin mukaan ihminen on henki ja sielu, joka elää ruumiissa. Ihmisessä on sekä valoisa että pimeä puolensa. Hyvä ja paha kuuluvat Platonin mukaan ihmisen olemuksellisuuteen aivan kuten Pythagoraskin oli opettanut. Tämä käsitys siirtyi antiikin filosofiaan varhaisemmista henkisistä kulttuureista. Tähän kuului myös käsitys jälleensyntymisestä. Ihmisen varsinaisen olemisen ymmärrettiin tapahtuvan hänen sielussaan, nykyään sanoisimme mielellisyydessään.


Ihmiseen kuului myös korkeampi olemus – daimon, henki, mutta sen koettiin antiikissa vaikuttavan ihmisen sielulliseen vielä hänen ulkopuoleltaan, ikäänkuin henkisestä maailmasta käsin. Toiselta puolen sielu oli ruumiin aineellisuuden vaikutuksen alainen. Riippuen siitä, kumman puoleen sielullinen suuntautui, henkeen vai aineelliseen, käsitti Platon nämä sielunalueet toiminnallisesti erilaisiksi.


Sitä sielunaluetta, joka suuntautui henkeen Platon kutsui nimellä nous, järkisielu, ja aluetta, joka suuntautui aineelliseen tai ruumiillisuuteen, nimellä epithymetikon, halusielu. Järkisielu edusti ihmisessä korkeinta ja puhtainta aluetta, halusielu taas alinta, eläimellisintä laatua. Sielun varsinainen oma alue oli nimeltään thymos, intosielu. Tämä on se sielunalue, joka tekee kaikesta ihmisen kokemuksellisuudesta hänen omaansa, mille hän lämpenee ja mille innostuu.

